S-136/2012

Mál þetta, sem dómtekið var 17. júlí sl., er höfðað af lögreglustjóranum á Akureyri með ákæru, útgefinni 28. júní sl. á hendur X;

„fyrir umferðarlagabrot, með því að hafa aðfaranótt laugardagsins 2. júní 2012, ekið bifreiðinni [...], undir áhrifum áfengis (alkóhólmagn í blóði 1,26 ‰) og undir áhrifum fíkniefna, (í blóði mældist amfetamín 50 ng/ml. og tetrahýdrókannabínól 0,9 ng/ml) og sviptur ökurétti, frá Siglufirði áleiðis til Akureyrar, um Ólafsfjarðarveg, uns lögreglan stöðvaði akstur hans á Hafnarbrautinni á Dalvík, framan við Samskip.

Telst þetta varða við 1. mgr., sbr. 3. mgr. 45. gr., 1. mgr., sbr. 2. mgr. 45. gr. A, og 1. mgr. 48. gr., sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006.“

Við þingfestingu málsins féll fulltrúi ákæruvalds frá því ákæruatriði að ákærði hefði ekið bifreiðinni ... í umrætt sinn sviptur ökurétti. Sækjandi vísaði til þess að ákærði hefði í þess stað verið án ökuréttinda, þ.e. ekki haft gilt ökuskírteini meðferðis og áréttaði ákvæði 1. mgr. 48. gr. umferðarlaganna.

Ákærði krafðist vægustu refsingar sem að lög leyfa.

I.

Fyrir dómi hefur ákærði skýlaust viðurkennt sakargiftir, líkt og þeim er lýst í ákæru, og eftir ofangreinda breytingu fulltrúa ákæruvalds á sakargiftum.

Með játningu ákærða, sem ekki er ástæða til að efast um að sé sannleikanum samkvæm, sem og gögnum málsins, er nægilega sannað, að ákærði hafi gerst sekur um að hafa ekið bifreiðinni ... undir áhrifum áfengis og undir áhrifum fíkniefna aðfaranótt 2. júní sl., líkt og lýst er í ákæru.

Við meðferð málsins féll fulltrúi ákæruvalds frá því sakaratriði að ákærði hefði ekið bifreiðinni ... í umrætt sinn sviptur ökurétti, sbr. 1. mgr. 48. gr. umferðarlaganna. Var í þess stað vísað til þess að ákærði hefði ekki verið með gilt ökuskírteini.

Í 1. mgr. 152. gr. laga nr. 88, 2008 er kveðið á um efni í ákæru. Kemur þar fram að greina skuli í ákæru „svo glöggt sem verða má“ m.a. „hver sú háttsemi er sem ákært er út af.“

Samkvæmt framangreindu er brestur í ákæru að því er varðar glögga skilgreiningu á sakarefni varðandi ökuréttindi ákærða, sbr. 48. gr. umferðarlaganna. Verður ákærða því ekki refsað fyrir brot gegn því ákvæði, með því að hafa ekið ökutæki án þess að hafa gilt ökuskírteini. Verður þeim þætti ákærunnar því vísað frá dómi. Að öðru leyti en að ofan greinir verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008.

Að öllu ofangreindu virtu verður ákærði sakfelldur fyrir ofangreindan ölvunar- og fíkniefnaakstur, en háttsemi hans þar um er rétt heimfærð til laga.

II.

Ákærði, sem er 33 ára, á samkvæmt sakavottorði nokkurn sakarferil að baki m.a. vegna fíkniefnalaga-, umferðarlaga- og hegningarlagabrota. Að því er varðar sakfellingar ákærða sem áhrif hafa á niðurstöðu þessa máls verður til þess að líta að ákærði var þann 13. október 2004 dæmdur til að greiða sekt fyrir ölvunarakstursbrot, en jafnframt var hann þá sviptur ökurétti í 12 mánuði. Þá var ákærði með sektargerð lögreglustjórans á höfuðborgarsvæðinu þann 29. janúar 2010 gert að greiða sekt vegna umferðarlagabrota, þ.á.m. ölvunaraksturs, en brotin framdi hann þann 1. október 2009. Samkvæmt 3. mgr. 71. gr. hegningarlaganna var um ítrekun að ræða við fyrrgreint ölvunarakstursbrot. Var ákærði því auk sektar sviptur ökurétti í 24 mánuði frá 1. október 2009 að telja.

Ákærði hefur samkvæmt framansögðu nú í þriðja sinn gerst sekur um akstur undir áhrifum áfengis eða ávana- og fíkniefna og er um ítrekun að ræða við fyrrgreind brot. Með vísan m.a. til dóma Hæstaréttar í málum nr. 644/2007 og 573/2009, lýstum sakarferli ákærða, 3. mgr. 101. gr. umferðarlaga og breytingalaga nr. 66, 2006, þykir refsing ákærða nú hæfilega ákveðin 30 daga fangelsi.

Með vísan til tilvitnaðra ákvæða umferðarlaga í ákæru og lýsts sakarferils skal ákærði sviptur ökurétti ævilangt frá birtingu dómsins að telja.

Ákærði greiði 150.155 krónur í útlagðan sakarkostnað ákæruvaldsins.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti 30 daga fangelsi.

Ákærði er sviptur ökurétti ævilangt frá birtingu dómsins að telja.

Ákærði greiði 150.155 krónur í sakarkostnað.